সারদা রিয়েলটি মামলায় ৪০৯ ধারা যোগ করা নিয়ে সিবিআইয়ের আর্জির শুনানি নিয়ে বিশৃঙ্খলা চরমে। শুনানি স্থগিত রাখার আর্জি খারিজ করে বিচারক আজই রায়দানে অনড় থাকায় আদালত বয়কটের হুমকি দিল বার অ্যাসোসিয়েশন। শুনানির শুরুতেই এক আইনজীবীর মৃত্যুর কারণ দেখিয়ে অভিযুক্তদের আইনজীবীরা শুনানি স্থগিতের আবেদন জানান। কিন্তু, শুনানি ছাড়াই মামলার রায় দিতে চাওয়ায় বিচারকের সঙ্গে বাদানুবাদে জড়িয়ে পড়েন আইনজীবীরা। এই বিষয়ে কোর্টে এর আগের কগনিজেন্স অর্ডারে ৪০৯ ধারা না থাকায় জামিন পান সৃঞ্জয় বসু। আজ শুনানিতে কগনিজেন্স অর্ডারে ৪০৯ ধারা যোগ না হলে জামিন পেতে পারেন মদন মিত্রও। মদন মিত্রের জামিন আটকাতে মরিয়া সিবিআই। গত বুধবার জামিন পান সৃঞ্জয় বসু। এক লক্ষ টাকার ব্যক্তিগত বন্ডে তাঁর জামিন মঞ্জুর করে আলিপুর জাজেস কোর্ট। সারদা মামলায় ২১ নভেম্বর তাঁকে গ্রেফতার করেছিল সিবিআই।